'n Geiser of 'n warmwatertoestel of badketel is 'n toestel wat warm water voorsien. Die water word meestal met 'n elektriese element verhit, maar gas- en songeisers word ook algemeen gebruik. Die naam is afgelei van geiser, 'n warmwaterbron in die natuur. Na beraming gebruik huishoudings gemiddeld 30% tot 40% van hulle kragverbruik vir die verhitting van water. Dit maak die geiser verantwoordelik vir die grootste elektriese uitgawe in meeste huishoudings. Met die stygende energiepryse raak dit al belangriker om besparingsmaatreëls in te stel. Isoleer die geiser met 'n geiserkombers. Isoleer warmwaterpype wat uit die geiser loop met termiese pypbekle­ding. Stel die geiser se temperatuur af na ongeveer 40 tot 45 °C. Hoe warmer die water in die geiser, hoe meer energie verloor dit na die atmosfeer. Installeer 'n tydskakelaar vir die geiser (bv. 04h00 aan en 07h30 af). Gebruik minder warm water deur byvoorbeeld eerder te stort as te bad. Installeer 'n songeiser (sonpanele wat die water in jou geiser verhit i.p.v. om elektrisiteit te gebruik).